Skoene is lankal nie meer ’n bysaak wanneer dit by trou kom nie. Dit is deesdae amper net so belangrik soos die rok.
Tensy jy op die strand gaan trou en kaalvoet die paadjie gaan afstap, gaan jy beslis trouskoene nodig hê, wat mooi, stylvol en gemaklik is vir jou troudag. Alhoewel dit deesdae ’n belangrike mode-item is by troues en selfs gekies word om by die kleurskema in te skakel, is daar steeds bruide vir wie dit ’n bysaak is. Dit is egter ’n groot element van jou troue aangesien die skoene wat jy kies ’n groot invloed gaan hê op jou gemoed wanneer jy trou – jy gaan heeldag op jou voete wees en seer voete gaan net jou dag bederf.
Die meeste bruide wil nie langer as hulle bruidegom vertoon nie, daarom is dit ’n goeie idee om skoene met ’n lae hakkie te kies as jy lank is en selfs as jy en hy ewe lank is. Dit beteken egter nie dat jy nie elegant gaan lyk nie. Daar is baie mooi platter opsies beskikbaar. As jou bruidegom egter nie omgee nie, kan jy steeds daardie 9cm pragstukke dra!
Die skoenontwerp moet die rok komplementeer en nie oorskadu nie. ’n Rok met baie detail, lyk mooi saam met eenvoudige skoene en skoene hoef ook nie meer van dieselfde materiaal as die rok gemaak te wees nie.
Gemak is baie belangrik. Alle bruide behoort pragtig te lyk, hulle troue te geniet en nie na die tyd met sere en blase te sit nie. Baie Suid-Afrikaanse vroue het breë voete en daarom is ’n skoen met ’n oop toon gewoonlik ’n goeie idee. “Hoër hakke is meer elegant, maar het ’n invloed op die bruid se postuur. As jy 10cm hakke wil hê, oorweeg platvormskoene aangesien dit gemakliker is.
Kant: Kant skakel pragtig in by ’n romantiese tema en daarom is skoene met ’n kantafwerking die perfekte keuse om hierdie styl te komplementeer.
Wighakke: Baie bruide in Suid-Afrika trou buite op die gras, houtdek of op ongelyke oppervlaktes. Wighakke is eintlik ’n goeie opsie vir sulke troues omdat jy dan nie tussen die houtpanele of in die gras sal vassit met jou hakke nie.
Bling: Hierdie is steeds ’n baie gewilde opsie. Net so ’n bietjie sprankel om die oog te vang wanneer jy die aand om dans.
Balletskoene: Dit is beskikbaar in al die kleure van die reënboog en met verskillende afwerkings om jou rok te komplementeer. Hierdie is verseker ook ’n baie gemaklike opsie.
- Begin vroegtydig soek! Jy moet die perfekte skoene hê voordat jy jou rok gaan aanpas. As jy nie die regte skoene het nie, sal die lengte van jou rok heel moontlik nie reg wees nie.
- Dink aan waar jou seremonie gehou gaan word. Oop skoene werk byvoorbeeld beter vir buitelugtroues, terwyl skoene wat toe is meer gepas is vir ’n elegante binnetroue.
- Gaste gaan jou skoene van alle kante af sien wanneer jy loop, so oorweeg dit om bietjie detail op strategiese plekke in te sluit.